钦定古今图书集成/明伦汇编/宫闱典/第072卷 > 《皇太子请复膳表》前人
## 钦定古今图书集成/明伦汇编/宫闱典/第072卷 > 《皇太子请复膳表》前人

臣某言：“臣闻善持国者，舒惨必系于天时；德称皇者，
动静莫违于物理。故百姓不足，一人所以载怀；四海
为家，万方由其在虑。伏惟天皇观风设教，拜洛游河，
光华前乎日月，法象齐乎天地。顷以岁储微耗，年谷
未登，睿旨忧劳，宸情戒惕。菲饮食而卑宫室，居常夏
禹之期；减厨膳而彻钟悬，重取黄轩之事。由是神灵”
肸蚃，景气氤氲，雪千里而朝飞，雨四溟而夜下。两河
之甸，瑞麦盈畴；三川之境，嘉苗被隰。天意人事，其在
兹乎？可以随道抑扬，可以与时通变。周王之本枝百
代，每进鱻庖；殷帝之亢旱，七年，犹资鹤鼎。昔贤具称
其美，往圣不议其非，唯此小心，将乖大德。臣又闻下
之奉上，犹枝附根，君以人作基，人以君为命。天皇恩
深子育，念切家安，损己励精，无违早晏。停滋罢味，已
隔岁时。圣躬有劳悴之容，群类动兢惶之责。伏乞俯
从人欲，仰顺灵心，具珍物以登羞，随太阳而复膳。萐
莆知送凉之地，芝英识驻寿之期。岂使眇眇燧皇，独
流名于膰炙；悠悠黄帝，空纪称于庖牺而已哉？臣寄
忝元良，任当监守，春冬胄序，学《书》《礼》而空勤；朝夕寝
门，视寒温而未即。无任悃款之至，谨遣某官奉表陈
请以闻。